കുട്ടിക്കൂട്ടം ഇനി ബയോബബിളില് ക്ളാസുകളില് ശാരീരിക അകലം ഉറപ്പാക്കും കൊല്ലം: സ്കൂളുകള് തുറക്കുമ്ബോള് നടപ്പാക്കേണ്ട മാര്ഗ്ഗരേഖകളില് പ്രധാനമായും ശുപാര്ശ ചെയ്യുന്നത് കുട്ടികളുടെ ആരോഗ്യ സുരക്ഷയായതിനാല് ശാരീരിക അകലം പാലിക്കാനുള്ള ബയോബബിള് സിസ്റ്റം ക്ലാസ് അടിസ്ഥാനത്തില് നടപ്പാക്കാന് നിര്ദ്ദേശം. ഒന്നുമുതല് 7 വരെ ക്ളാസുകളും 10, 12 ക്ളാസുകളുമാണ് നവംബര് ഒന്നിന് ആരംഭിക്കുന്നത്. 15ന് മറ്റു ക്ളാസുകളും തുടങ്ങും. ക്ലാസുകള്ക്ക് നല്കുന്ന ഇന്റര്വെല്, സ്കൂള് ആരംഭിക്കുന്ന സമയം, വിടുന്ന സമയം എന്നിവയില് ചെറിയ വ്യത്യാസങ്ങള് വരുത്തി ടോയ്ലറ്റുകള്, ഗേറ്റുകള് എന്നിവിടങ്ങളിലെ കൂട്ടംചേരല് ഒഴിവാക്കാന് പ്രഥമാദ്ധ്യാപകര് മുന്കൈ എടുക്കണമെന്നും നിര്ദ്ദേശമുണ്ട്. സ്കൂള് തുറക്കുന്നതിന് മുന്നോടിയായി പി.ടി.എ, എസ്.എം.സി എക്സിക്യുട്ടീവ് യോഗങ്ങള് ചേരണമെന്നും സ്കൂള് സ്ഥിതിചെയ്യുന്ന സ്ഥലത്തെ തദ്ദേശ സ്ഥാപന ജനപ്രതിനിധിയുടെ പങ്കാളിത്തം യോഗത്തില് ഉറപ്പാക്കണമെന്നും മാര്ഗരേഖ നിര്ദ്ദേശിക്കുന്നു. ബയോബബിള് സിസ്റ്റം ഒരു ക്ലാസില് പഠിക്കുന്ന 6 മുതല് 10 വരെ കുട്ടികളുടെ കൂട്ടം ഇവര്ക്ക് മാത്രം പരസ്പരം ഇടപഴകാം ഒരു പ്രദേശത്തുനിന്ന് വരുന്നവരെ ഒരു കൂട്ടത്തില് ഉള്പ്പെടുത്തും ഇവരുടെ യാത്രയും ഒരുമിച്ച് ആസൂത്രണം ചെയ്യും ഒരു ക്ലാസില് രണ്ടോ മൂന്നോ ബയോ ബബിളുകള് ബയോബബിളില് കുട്ടികളുടെ എണ്ണം പരിമിതപ്പെടുത്തും പ്രൈമറിതലത്തില് അദ്ധ്യാപകര് ബയോബബിളിന്റെ ഭാഗമാകും മറ്റ് സുരക്ഷാനിര്ദ്ദേശങ്ങള് ക്ലാസ് മുറികളിലും സ്കൂളിന്റെ പരിസരങ്ങളിലും കുട്ടികളോ ജീവനക്കാരോ കൂട്ടംകൂടരുത് പ്രവൃത്തിദിനങ്ങളില് എല്ലാ അദ്ധ്യാപകരും സ്കൂളില് സുരക്ഷാക്രമീകരണ ജോലികളില് ഏര്പ്പെടണം കായികവിനോദങ്ങള്, സ്കൂള് അസംബ്ലി, ഒരുമിച്ചിരുന്നുളള ഭക്ഷണം കഴിക്കല് തുടങ്ങിയവ ഒഴിവാക്കണം പഠനോപകരണങ്ങള്, ഭക്ഷണം, കുടിവെളളം എന്നിവ പങ്കുവയ്ക്കരുത് മുഴുവന് സമയവും മാസ്ക് ധരിക്കണം പ്രാക്ടിക്കല് ക്ലാസുകള് ചെറിയ ഗ്രൂപ്പുകളായി നടത്തണം ഒന്നിലധികം പേര് ഉപയോഗിക്കുന്ന ഉപകരണങ്ങള് ഉപയോഗത്തിനുശേഷം അണുവിമുക്തമാക്കണം ക്ലാസ് മുറികള്, ഹാളുകള് എന്നിവ പൂര്ണ്ണമായി തുറന്നിട്ട് വായുസഞ്ചാരം ഉറപ്പാക്കണം പൊതുഗതാഗത സംവിധാനം ഉപയോഗപ്പെടുത്തുന്ന കുട്ടികള് ഇരട്ട മാസ്കുകള് ധരിക്കണം സ്കൂളുകള് അലങ്കരിക്കും മുന്വര്ഷങ്ങളിലെ പോലെ സ്കൂളിലെത്തുന്ന കുട്ടികളെ സ്വീകരിക്കാന് ക്ലാസ് മുറികളും പരിസരങ്ങളും അലങ്കരിച്ച് ആകര്ഷകമാക്കും. ഒപ്പം കുട്ടികളുടെ കണ്ണെത്തുന്നയിടത്തെല്ലാം കൊവിഡ് പ്രതിരോധ പോസ്റ്ററുകളും പതിപ്പിക്കും. കുടിവെള്ളം ലഭ്യമാകുന്ന സ്ഥലം, കൈകള് കഴുകുന്ന സ്ഥലം, വാഷ്റൂം എന്നിവിടങ്ങളില് കൊവിഡ് പ്രൊട്ടോക്കോള് അനുസരിച്ച് നിശ്ചിത അകലത്തില് അടയാളപ്പെടുത്തലുകള് ഉണ്ടാകും.